Neumi koridor on üks osa Bosnia ja Hertsegoviina territooriumist, mis ulatub Aadria mereni ja jagab Horvaatia Vabariigi maismaaterritooriumi kaheks osaks. See on ligikaudu üheksa kilomeetrit pikk. Neumi koridori läbival maanteel on kaks piiripunkti: Klek (Neum I) põhjaosas ja Zaton Doli (Neum II) lõunaosas. Kõnealuse piirkonna erilise asendi tõttu on kehtestatud erirežiim, mille kohaselt võivad loomseid saadusi sisaldavad saadetised läbida Neumi koridori, kui sõiduk on pitseeritud.

– riiki taassisenemisel kontrollib tolliasutus vastavalt asjaoludele dokumente, koridori läbimiseks kulunud aega, tollitõkendeid (kui need on olemas) ja kaupa.

Neumi koridori kaudu veetav kaup vabastati kõnealustest sätetest tulenevast kohustusest, pidades silmas sealse majanduse iseärasusi ja kauba laadi. Dubrovniku piirkonna põhiline majandustegevus on turism. Peamiselt tegelevad selles majandusharus väikesed ja keskmise suurusega ettevõtjad, kes sõltuvad Horvaatia Vabariigi põhiterritooriumilt pärit kaubatarnetest, mille väärtus on tavaliselt alla 10 000 euro.

Ühenduse tolliseadustiku määruse artikli 36b lõike 2 ja artikli 182d lõike 2 kohaselt tuleb need ülddeklaratsioonid esitada elektrooniliste andmetöötlusvahendite abil, et tolliasutused saaksid andmeid elektrooniliselt vahetada ning rajada tollikontroll automaatsüsteeme kasutavale riskianalüüsile, nagu on nõutud tolliseadustiku määruse artiklis 13.

Neumi koridori läbiv maantee on ainus võimalik maanteeveoühendus ja selle läbilaskevõime on piiratud. Peamiselt varustatakse selle koridori kaudu veetavate omamaiste kaupadega Dubrovniku piirkonda. Kaubad on mõeldud kohalike elanike ja sealse, suuresti turismist sõltuva majanduse igapäevavajaduste rahuldamiseks. Kuigi kõnealuste kaupade tarnijad on suurettevõtjad, moodustavad koridori kaudu kauba vedajatest märkimisväärse osa keskmise suurusega ja väikeettevõtjad, näiteks käsitöölised, kalamehed ja põllumajandustootjad.

Horvaatia tolliameti esitatud andmed kinnitavad, et kogu aasta jooksul veetakse kõnealuse koridori kaudu kaupa, mille väärtus ei ületa 10 000 eurot, märkimisväärselt rohkem kui kaupa, mille koguväärtus on sellest suurem. Eriti märgatav on see ajavahemikus alates juunist kuni augustini, kui kaubavedu sealses koridoris oluliselt suureneb.

Järelevalverühm täheldas mitut head kaubaveotava.

Piiripunktides on nõuetekohased IT-lahendused ja vajalik sisseseade. Taristut on põhjalikult arendatud, et tagada kauba õigeaegne, tõhus ja nõuetekohane kontroll ja läbivaatus vastavalt ELis kehtivatele headele tavadele. Tolliametnikke on piisavalt ja nende töö on korraldatud nõuetele vastavalt. Keskse tolliameti ja Neumi koridori tolliasutuste tegevus on hästi ja vahetult koordineeritud.

Logistika seisukohast on maanteel sõidukite ülevaatamiseks spetsiaalsed kohad koos nõuetekohaste tehniliste vahenditega, tänu millele on võimalik teostada tõhusat tollikontrolli liiklust võimalikult vähe häirides. Peale selle on piiripunktides politsei- ja tolliasutuse kontorite vahel aken, nii et nad saavad teha tihedat koostööd. Tänu sellele on võimalik andmeid korralikult ja kiiresti võrrelda ning koordineerida ülevaatusi ja kontrolle.

Kui kaup lahkub liidu tolliterritooriumilt ajutiselt, tagavad Horvaatia tolliasutused järgmise protseduuri rakendamise:

-väljumistolliasutus saab kaubaga kaasas oleva äri- või veodokumendi ja sisestab IT-süsteemi andmed kaupa vedava isiku, kauba omaniku (kui tema andmed on teada) ja kauba saatja kohta ning kauba kirjelduse, väärtuse, pakendite arvu/koguse ja brutomassi;

-tehakse proportsionaalne riskianalüüs ja vajaduse korral tollikontroll;

-kui toll on rahul tingimuste täitmisega, tembeldab ta asjakohased kaubaga kaasas olevad dokumendid, teeb märke paigaldatud tollitõkendite (kui need on paigaldatud) kohta ja märgib täpse aja, millal kaup lahkub tolliterritooriumilt (tund ja minutid). Koridori läbimiseks antakse aega keskmiselt 20 minutit. See on põhjendatud, sest sõidukid läbivad Neumi koridoris neli piiripunkti, k.a Bosnia ja Hertsegoviina ametiasutuste loodud punktid.

Taassisenemisel:

-esitatakse kaup ja tembeldatud saatedokumendid tolliametnikule, kes kontrollib dokumente ja võrdleb neis esitatud teavet väljumistolliasutuses IT-süsteemi sisestatud teabega. Kontrollitakse ka tollitõkendeid (kui need on paigaldatud). Kontrollitakse Neumi koridori läbimiseks kulunud aega;

-kui avastatakse eeskirjade eiramine (nt purustatud tollitõkendid, koridori läbimiseks kulunud ülemäärane aeg), uuritakse sõidukit, kaupa ja saatedokumente põhjalikult. Kõnealuste erimeetmete tulemusest sõltuvalt hakatakse tegutsema vastavalt asjaoludele ning võetakse tõhusaid sihtotstarbelisi meetmeid.

Kontrollkülastuskäigu jooksul tehti kindlaks, et füüsilisi ja dokumendikontrolle tehakse korralikult ning juhukontrollid on põhjendatud. Dokumente tembeldatakse väljumisel nõuetekohaselt ja taassisenemisel kontrollitakse koridori läbimiseks kulunud aega korralikult.

Komisjon tegi kontrollkülaskäigu jooksul kindlaks, et põhitöötajad on hästi ette valmistatud ja et neil on väga head teadmised ELi asjakohastest tollialastest õigusaktidest ja menetlustest, samuti leiti, et tolliametnikud saavad piisavat, järjepidevat ja sihtotstarbelist koolitust, kus lisaks üldkohaldatavatele normidele käsitletakse kohaliku piirkonna iseärasusi. Koolitus käsitleb piirkonna tasandi kaubavahetust ja seal antakse võimalus esitada küsimusi ja paremini tutvuda piirkonna eriolukorraga.

Leiti, et piiripunktides tehakse dokumendi- ja füüsilisi kontrolle sujuvalt ja tõhusalt ning et on olemas nõuetekohane transporditaristu koos sihtotstarbeliste sõiduridadega, et vältida liikluse tarbetut takistamist.

On olemas piisavad kesktolliametiga ühendatud IT-seadmed ning toll ja politsei teevad tihedat koostööd.